
Жоба

Қазақстан Республикасының Үкіметі мен Сейшел Республикасының Үкіметі арасындағы жалпы ынтымақтастық туралы келісім

Кіріспе

Бұдан әрі бірлесіп «Тараптар» деп, жекелей «Тарап» деп аталатын Қазақстан Республикасының Үкіметі мен Сейшел Республикасының Үкіметі
екі ел мен олардың халықтары арасындағы достық екіжақты қатынастарды дамытуға, ілгерілетуге және нығайтуға ұмтыла отырып;
екі Тарапта еркіндік, демократия, әділеттілік және заң үстемдігі құндылықтарын бөлісетінін мойындай отырып;
екі Тарапта екі ел арасындағы қолданыстағы ынтымақтастықты одан әрі нығайту мен кеңейтуден өзара пайда табатынына  сене отырып;
төмендегілер туралы келісті:

1-бап
Ынтымақтастық саласы
Тараптар саяси, экономикалық, ғылыми, мәдени, білім беру, медицина, ауыл шаруашылығы аясындағы, ақпараттық-коммуникациялық технологиялар, құрылыс, қаржы қызметтері, сауда және инвестициялар саласындағы, сондай-ақ басқа да салалардағы ынтымақтастықты мемлекеттердің егеменді теңдігі қағидаты негізінде қалыптастыруға және кеңейтуге міндеттенеді.

2-бап
Бейбітшілік пен халықаралық қауіпсіздікке жәрдемдесу
Тараптар бейбітшілік пен қауіпсіздікке жәрдемдесу мақсатында тығыз өзара іс-қимылды жалғастыруға міндеттенеді.

3-бап
Ынтымақтастықты кеңейту
Тараптар өздерінің құзыретті мекемелері, ұйымдары мен кәсіпорындарын 1-бапта көрсетілген салалардағы ынтымақтастықты  нығайтқаны үшін көтермелеуге міндеттенеді. 
Осыған байланысты Тараптардың құзыретті мекемелері, ұйымдары мен кәсіпорындары осы Келісімнің мақсаттарын топтастыру үшін қосымша келісімдер, өзара түсіністік туралы меморандумдар немесе уағдаластықтар жасаса алады.



4-бап
Құзыретті органдар
Осы Келісімнің орындалуына жалпы басшылыққа жауапты құзыретті органдар:
(a) Қазақстан Республикасының Үкіметі үшін – Қазақстан Республикасының Сыртқы істер министрлігі;
[bookmark: _GoBack](b) Сейшел Республикасының Үкіметі үшін – Сейшел Республикасының Сыртқы істер және диаспора министрлігі болып табылады.

5-бап
Екіжақты ынтымақтастық жөніндегі бірлескен комиссия
1. Тараптар құзыретті органдардан тұратын Екіжақты ынтымақтастық жөніндегі бірлескен комиссияны (ЕЫБК) құруға міндеттенеді, ол екі жылда бір рет алма-кезек ауысып Қазақстан Республикасында және Сейшел Республикасында жиналатын болады. Комиссия осы Келісімнің орындалуын бақылайды және ынтымақтастықтың жаңа бағыттарын айқындайды.
2. Тараптар сондай-ақ осы  Келісімді іске асыру үшін қажетті шаралар қабылдау мақсатында Тараптардың тиісті мемлекеттік органдарының басшылары және/немесе аға лауазымды тұлғалары екі жылда бір рет алма-кезек ауысып Қазақстан Республикасында және Сейшел Республикасында кездесулер өткізетін болады деп міндеттенеді. Бұл кездесулер Тараптардың шешімі бойынша жеке немесе виртуалды түрде өткізілуі мүмкін.
3. Әрбір Тарап 1 және 2-тармақта көзделген кездесулерге қатысуға байланысты өз шығындарын өздері көтереді.

6-бап
Құқық және халықаралық шарттық міндеттемелер
Тараптар бұл Келісімдегі ештеңе де Тараптар мемлекеттерінің қолданыстағы халықаралық шарттар бойынша міндеттемелерін немесе өңірлік немесе халықаралық ұйымдарға мүше болуларынан туындайтын міндеттемелерін қозғамайды деп келіседі.

7-бап
Түзетулер
Осы  Келісімге Тараптардың өзара жазбаша келісімі бойынша өзгерістер енгізілуі мүмкін. Мұндай өзгерістер осы Келісімнің ажырамас бөлігі болып табылады және жекелеген хаттамалармен ресімделеді, олар 9-бапта белгіленген тәртіппен күшіне енеді.

8-бап
Дауларды шешу
Осы Келісімді орындау немесе түсіндіру барысында туындайтын кез келген дау Тараптар арасында достық екіжақты келіссөздер арқылы шешіледі.


9-бап
Күшіне ену
Осы Келісім белгіленбеген мерзімге жасалады және оның күшіне енуі үшін қажетті мемлекетішілік рәсімдерді Тараптардың орындағаны туралы соңғы жазбаша хабарлама дипломатиялық арналар арқылы алынған күннен бастап күшіне енеді.

10-бап
Қолданысын тоқтату
1. Әрбір Тарап кез келген уақытта басқа Тарапты өзінің осы Келісімді тоқтату ниеті туралы дипломатиялық арналар арқылы жазбаша түрде хабардар ете отырып, оның қолданысын тоқтата алады. Мұндай жағдайда Келісім осындай хабарлама алынған күннен бастап 6 (алты) ай өткен соң тоқтатылады.
2. Осы Келісімнің тоқтатылуы, егер Тараптар арасында жазбаша нысанда өзгеше келісілмесе, тоқтатылғанға дейін Тараптар бастаған кез келген жобалар мен бағдарламаларды аяқтауға әсер етпейді.

_____________ қ. «____» ___________ 202__  қазақ, ағылшын және орыс тілдерінде екі данада жасалды әрі барлық мәтіндердің күші бірдей. Түсіндіруде алшақтықтар болған жағдайда ағылшын тіліндегі мәтін басымдыққа ие болады.
	

Қазақстан Республикасының Үкіметі үшін 
	

Сейшел Республикасының Үкіметі үшін





